Към дома
Конете бягат лудо през полето – 
лети крилатата шейна;
и ето вече вижда се селцето – 
трепти в прозорче светлина.

И бурята е вече победена – 
разбра, че стигаме дома,
изписка пак разбита и сломена,
в снега заскитала сама.

И песен на звънчета заиграва,
разнася се навред в нощта;
и радостта сред тази нощ изгрява – 
върви и пее по света.

Навсякъде цари надежда чудна,
в прозорци светлини горят
и мама там сега очаква будна – 
дочула е звънчета, че звънят.

Конете лудо минаха полето –
лети крилатата шейна;
и ето вече влизаме в селцето – 
гори и вкъщи светлина!

Стихотворения